Forskrift om lønns- og arbeidsvilkår i offentlige kontrakter
Fastsatt ved kgl.res. xx.xx.2007 med hjemmel i lov 16. juli 1999 nr. 69 om offentlige anskaffelser § 11a. Fremmet av Fornyings- og administrasjonsdepartementet.

§ 1 Formål
Forskriften skal bidra til at ansatte i virksomheter som utfører tjenester og bygge- og anleggsarbeider for offentlige oppdragsgivere, ikke har dårligere lønns- og arbeidsvilkår enn det som følger av tariffavtale, regulativ eller det som ellers er normalt for vedkommende sted og yrke.

§ 2 Definisjoner
	Definisjonene i forskrift 7. april 2006 nr. 402 om offentlige anskaffelser og forskrift 7. april 2006 nr. 403 om innkjøpsregler i forsyningssektorene gjelder tilsvarende. 

§ 3 Oppdragsgivere som er omfattet av forskriften
Forskriften gjelder statlige, kommunale og fylkeskommunale myndigheter og offentligrettslige organer. 

§ 4 Kontrakter som er omfattet av forskriften
	Forskriften får anvendelse på tildeling av tjenestekontrakter og bygge- og anleggskontrakter som overstiger 1,1 millioner kroner eks. mva. for statlige myndigheter og 1,7 millioner kroner eks. mva. for andre oppdragsgivere. 
Fornyings- og administrasjonsdepartementet kan endre disse terskelverdiene.

§ 5 Krav til kontraktsklausul om lønns- og arbeidsvilkår
Oppdragsgiver skal i sine kontrakter stille krav om at ansatte hos leverandører og eventuelle underleverandører som direkte medvirker til å oppfylle kontrakten, har lønns- og arbeidsvilkår som ikke er dårligere enn det som følger av tariffavtale, regulativ eller det som ellers er normalt for vedkommende sted og yrke. Dette gjelder også for arbeid som skal utføres i utlandet. 
Oppdragsgiver skal kreve at leverandøren og eventuelle underleverandører på forespørsel må dokumentere lønns- og arbeidsvilkårene til ansatte som medvirker til å oppfylle kontrakten. 
	Oppdragsgiver skal forbeholde seg retten til å gjennomføre nødvendige sanksjoner, dersom leverandøren eller eventuelle underleverandører ikke etterlever kontraktsklausulen om lønns- og arbeidsvilkår. Sanksjonen skal være egnet til å påvirke leverandøren eller underleverandøren til å oppfylle kontraktsklausulen.

§ 6 Krav til informasjon
	Oppdragsgiver skal ta inn informasjon om kontraktsklausulen i kunngjøringen eller konkurransegrunnlaget. 

§ 7 Kontroll
Oppdragsgiver skal gjennomføre nødvendig kontroll for å sjekke om kravene til lønns- og arbeidsvilkår overholdes. Graden av kontroll kan tilpasses behovet i vedkommende bransje, geografiske område m.v. 
 
§ 8 Ikraftsetting
	Forskriften gjelder fra 1. januar 2008.